De tre personer, der torsdag tvang en kennel til at udlevere kamphunde, er nu fundet.

Torsdag blev indehaverne af en kennel i Hirtshals truet til at udlevere to hvalpe af racen amstaff, der bliver betegnet som en kamphund. De tre personer, der truede indehaverne, blev fredag formiddag fundet. De havde gemt sig på en campingplads i Hirtshals. Tidligere på ugen beslaglagde Nordjyllands Politi de to hvalpe i Brønderslevområdet. Hundene blev bragt til kennelen i Hirtshals, hvor de skulle være, mens man afgjorde, om hvalpene var af en ulovlig race. Hundenes ejer ville have dem tilbage, så sammen med en anden mand og en kvinde troppede han torsdag eftermiddag op hos kennelen i Hirtshals. Med en skiftenøgle truede de kennelindehaverne til at udlevere hvalpene De tre personer, der blev anholdt, er løsladt igen, og vil senere blive sigtet for ulovlig tvang.